Săptămâna trecută, preț de trei zile , șefii Federației Române de Fotbal, în frunte cu Răzvan Burleanu, au avut cartierul general la Cheile Grădiștei, pentru întâlnirea anuală cu reprezentanții cluburilor de Liga 3.
Cele trei echipe din județ ce evoluează în seria a 10-a a Ligii a 3-a au avut reprezentanți la întâlnirea cu șefii de la Casa Fotbalului.
Mureșan Istvan, Ritli Zoltan și Ciprian Muntean au participat din partea CSM Olimpia Satu Mare, Tabi Zsolt a reprezentat în calitate de director pe CSM Victoria Carei iar Rareș Miclăuș a fost delegatul celor de la FC Olimpia 1921 Satu Mare.
Burleanu a ajuns la stațiunea turistică din județul Brașov însoțit de Radu Vișan, secretar general al FRF, Gabriel Bodescu, secretar general adjunct al FRF, Mihai Stoichiță, directorul tehnic al FRF, dar și managerul departamentului de competiţii Felix Grigore.
Acțiunea a început marți după amiază cu oficiali de la 50 de cluburi, din seriile 6-10, iar reprezentanții celei de a doua grupe, cei din seriile 1-5, au ajuns la Cheile Grădiștei miercuri după amiaza și au părăsit locația joi după amiaza.
FRF a câștigat "meciurile" cu echipele Ligii 3
Pe lângă ședința cu cluburile, în care nu s-a comunicat nimic nou și important, șefii FRF au avut și două meciuri în sală cu echipa cluburilor.
De fiecare dată, echipa FRF a avut câștig de cauză, mai ales că Burleanu a avut coechipieri de top: Miodrag Belodedici, Marius Nicolaie, Lucian Sânmărtean, Vlad Munteanu sau Costin Curelea.
De partea cealaltă, din echipa cluburilor de la Liga 3 cel mai bine s-au mișcat foștii jucători Pompiliu Stoica și Cristian Ciocoiu.
Ca o noutate, pentru sezonul 2024-2025, la nivelul ligilor 2 și 3, echipele vor juca cu un nou model de minge Joma.
Cu reprezentanții cluburilor din Liga 2, oficialii federației s-au întâlnit la Sibiu, în weekendul de dinainte de reluarea campionatului.
Două meciuri sâmbătă la Satu Mare
Prima etapă a Ligiia 3-a din 2024 programează sâmbătă două meciuri la Satu Mare.
De la ora 15 pe stadionul Olimpia-Daniel Prodan se vor întâlni CSM Olimpia și Victoria Carei iar pe stadionul Someșul, de la aceeași oră avem meciul FC Olimpia 1921 – Minerul Ocna Dej.